คลังขันนอตเบิกงบลงทุนก่อหนี้ไม่ทัน‘โดนริบเงิน’
กรมบัญชีกลางขีดเส้นตายเบิกจ่ายงบลงทุนที่ต่ำกว่าเป้าเกือบ 50% เฮี้ยบไม่หมดโดนริบ
9 ส.ค. 2555

กรมบัญชีกลางขีดเส้นตายเบิกจ่ายงบลงทุนที่ต่ำกว่าเป้าเกือบ 50% เฮี้ยบไม่หมดโดนริบ
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า ในการประชุมคณะกรรมการเร่งรัดการ เบิกจ่ายงบประมาณวันที่ 9 ส.ค.นี้ ที่มีนายกิตติรัตน์ ณ ระนอง รองนายกรัฐมนตรีและ รมว.คลัง เป็นประธาน จะเสนอมาตรการเร่งรัดการเบิกจ่ายงบลงทุนปี 2555 โดยหน่วยงานไหนที่ก่อหนี้ไม่ทันก่อนหมดปีงบประมาณ จะให้พับโครงการนั้นทิ้งทันที ไม่ขยายเวลาให้ไปเบิกจ่ายงบประมาณปีต่อไปอีก เพื่อที่จะได้จัดสรรเงินให้กับโครงการอื่นที่มี ความพร้อม และยังเป็นการเร่งรัดการเบิกจ่ายงบลงทุนในช่วงเวลาที่เหลือให้ได้ตามเป้าที่ตั้งไว้ 72% และเบิกงบในภาพรวมให้ได้ 93%
อธิบดีกรมบัญชีกลาง กล่าวว่า การเบิกจ่ายงบประมาณปี 2555 ถึงสิ้นเดือน ก.ค.ที่ผ่านมา มีการเบิกจ่ายงบในภาพรวมได้ 1.15 ล้านล้านบาท คิดเป็น 72% เป็นไปตามเป้าที่วางไว้ แต่การเบิกจ่ายงบลงทุนสามารถทำได้แค่ 1.64 แสนล้านบาท หรือ 51% จากที่ตั้งเป้าไว้ 53% ขณะที่งบรายจ่ายประจำเบิกจ่ายได้ 9.87 แสนล้านบาท หรือ 78%
นายรังสรรค์ กล่าวว่า การเบิกจ่ายงบลงทุนล่าสุดยังต่ำกว่าเป้าที่ตั้งไว้มาก ซึ่งต้องเร่งดำเนินการเบิกจ่ายให้ได้ตามเป้า จากการสอบถามหน่วยงานพบว่ามีปัญหาจากงบประมาณออกล่าช้า เริ่มใช้ในเดือน ก.พ. 2555 จากที่ต้องเริ่มใช้ ต.ค. 2554 ทำให้มีเวลาการเบิกจ่ายได้น้อย
นอกจากนี้ หน่วยงานต่างๆ ต้องเร่งเบิกจ่ายงบน้ำท่วมจำนวน 1.2 แสนล้านบาท ก่อนเป็นอันดับแรก เพื่อเตรียมรับมือน้ำท่วมรอบใหม่ ทำให้ไม่มีเจ้าหน้าที่มาทำโครงการเบิกจ่ายงบประมาณลงทุนในงบ ประมาณปกติ สำหรับการเบิกจ่ายงบน้ำท่วม ปัจจุบันมีการทำสัญญาโครงการไปแล้วถึง 1.06 แสนล้านบาท มีการเบิกจ่ายไปแล้ว 8.1 หมื่นล้านบาท
นายวรวิทย์ จำปีรัตน์ ผู้อำนวยการสำนักงบประมาณ เปิดเผยว่า กรณีที่มีการระบุว่ารัฐบาลได้สั่งการให้ส่วนราชการสำรวจเงินเหลือจ่ายของแต่ละส่วนราชการ และนำมาจัดสรรลงโครงการในพื้นที่ของ สส.ฝ่ายรัฐบาลนั้น ขอยืนยันว่าไม่น่าเกิดขึ้น เพราะเงินเหลือจ่ายที่เหลือจากการทำโครงการแต่ละปีมีไม่มาก และบางหน่วยงานไม่มีเงินเหลือจ่ายเลย หากสั่งจริงก็ผิดรัฐธรรมนูญที่ห้าม สส.ก้าวก่ายการทำงานของข้าราชการประจำ